Saya mau tau Sinopsis dari Pink Lipstick. Jelaskan dalam bahasa melayu

Yoo Ga-eun (Park Eun-hye) , seorang gadis manis yang telah mengahwini Park Jung-woo (Lee Joo-hyun), iaitu buah hatinya sewaktu mereka bersama-sama melanjutkan pelajaran di kolej. Namun, ternyata perkahwinan tersebut menjadi episod derita bagi Ga-eun apabila ibu mertuanya sering melayannya dengan buruk. Namun begitu, Ga-eun tetap bersabar dan tetap menjadi isteri yang baik buat Jung-woo dan ibu mertuanya. Namun keadaan rumahtangga Ga-eun kini menjadi keruh apabila sahabat baiknya, Kim Mi-ran (Seo Yoo-jung) kini kembali untuk merampas Jung-woo daripada Ga-eun. Mi-ran sengaja mendekati keluarga Jung-woo untuk mengambil hati ibu mertua Ga-eun. Malah, tanpa Ga-eun sedari, Jung-woo mempunyai niat jahat untuk merampas harta dan syarikat milik keluarga Ga-eun. Ga-eun menyedari niat suaminya itu setelah kematian abang dan ayahnya.

Ga-eun berasa sangat terkejut apabila dia mengetahui Park Na-ri (Kim Su-jung), iaitu anak angkat yang mereka jaga sebenarnya adalah anak haram hasil hubungan sulit suaminya dengan Mi-ran. Ga-eun kemudian menuntut cerai daripada Jung-woo setelah Jung-woo berjaya merampas harta milik keluarganya dan berhasrat ingin membalas dendam terhadap Jung-woo dan Mi-ran. Selepas bercerai, Ga-eun kemudian bertemu semula dengan Ha Jae-bum (Park Gwang-hyun) iaitu lelaki yang selama ini dalam diam mencintai dirinya. Mereka kemudian saling jatuh cinta sehinggakan Ga-eun melupakan seketika niatnya untuk membalas dendam terhadap bekas suaminya serta kawan baiknya. Namun, Ga-eun kembali meneruskan niatnya untuk membalas dendam setelah dia mengetahui Jung-woo dan Mi-ran adalah punca kematian abang dan ayahnya.

Bagi melaksanakan rancangannya itu, Ga-eun kemudian memutuskan hubungannya dengan Jae-bum lalu bertunangan dengan Maeng Ho-geol (Dokgo Young-jae), iaitu usahawan kaya raya yang juga merupakan pakcik kepada Jae-bum. Jung-woo dan Mi-ran berasa sangat terperanjat apabila mengetahui Ga-eun merupakan tunang kepada Ho-geol, iaitu orang yang terbesar dalam syarikat mereka. Mereka mencuba untuk menghasut Ho-geol dengan mengatakan Ga-eun mempunyai hubungan sulit dengan Jae-bum selama ini namun Ho-geol tidak mempercayainya lalu membatalkan kerjasama diantara syarikat mereka. Manakala Ga-eun mula merancang dan menjalankan misinya dalam menjatuhkan Jung-woo dengan membuat pelbagai rancangan licik untuk memerangkap bekas suaminya itu. Malah, Ga-eun telah berjaya merampas syarikat Mi-ran dengan bantuan Ho-geol. Selain itu juga, Ga-eun mengupah Kim Young-goo, iaitu setiausaha serta orang kepercayaan Jung-woo untuk mengawasi setiap langkahnya bagi melancarkan lagi rancangannya untuk menjatuhkan bekas suaminya itu secara senyap. Apa kesudahan kisah dendam Ga-eun?